- Mat'fey
- <
- 20
- >

20
T'ulluği q'ončuğoy barada məsələ
1 Göye padçağluğ savaxt'an üşenen hayzeri əşp'al biq'seynak' c'eğala t'ulluği q'ončux k'inək'e. 2 Şot'in əşp'alxoxun ğina sa dinara *20:2 dinar - sa dinar sa ğiin əşlin haq'qey. irəziləyinşəki şot'oğo iz t'ulluğane yaq'absa. 3 Xibimci saada ı̌ša †20:3 Xibimci saad - həysət'in vaxt'en savaxt'an saad vuy. şo p'urum c'eri meydane əşsuz çurpi amdarxone aksa. 4 Şot'oğo "və̌nal takinan bez t'ulluğa əşp'anan, ef haq'q'a tadoz" pi yaq'anebsa. 5 Şoroxal tat'unsa. Ǔqǔmci saad ‡20:5 Ǔqǔmci saad - həysət'in vaxt'en berezəre saad p'as's'e. vuyumci saada ı̌šaal §20:5 Vuyumci saad - həysət'in vaxt'en berezərexun oşa saad xib. şot'in c'eri hametər bsane. 6 Sas's'emci saada ı̌ša *20:6 Sas's'emci saad - həysət'in vaxt'en berezərexun oşa saad qo. şo p'urumal meydane c'eri t'et'iya çurpi amdarxo ak'i şot'oğo nexe: "Het'aynak'nan dirist' ği memiya əşsuz çure?" 7 Şot'oğonal coğabt'un tast'a: "Şot'aynak' ki, şuk'k'alen yax əş tene tadi". Şot'oğo "və̌nal t'ulluğa takinan" nexe.
8 Biyəsin bakat'an t'ulluği q'ončuğon iz əşurxo běğalt'u k'alpi metəre nex: "Əşp'alxo k'alpa, axırınci harit'oğoxun burqi samci harit'oğoval śirik' bitot'ay haq'q'a tada". †20:8 Lev. 19:13; K'an. 24:15
9 Süft'ə sas's'emci saada ı̌ša əşlə harit'oğont'un hari içoğoy sa dinara haq'sa. 10 Savaxt'inaxun harit'oğon içoğoy samal gele haq'sunat'un fikirbsay, ama şot'oğonal hərt'in sa dinart'un haq'sa. 11 İçoğoy tənginə haq'iyal t'ulluği q'ončuğo şikəətp'i next'un: 12 "Me axırda harit'oğon bito sagala sal sa saadaxun gele əşp'i tet'un bakon, ama hun şot'oğo yaxun barabaren biq'i. Yan dirist' ğiyan əşp'e me cərdala běğe oq'a!" 13 Şot'in isə şot'oğoy sunt'u coğab tadi metəre nex: "Bez dost', zu va sa haq'suzluğ bizu? Vaxun sa dinara tez irəziləyinşakey ki? 14 Vi haq'q'a ext'a taki! Zu axırda harit'uval va tadit'ay q'ədərez tast'un çuresa. 15 Yəni bez tənginə bez çureğala k'inək' xaşlayinşala ext'iyər tezax bu? Bərkə hun bez kulqayluğa paxılluğenbsa?" 16 Hametər, axırınciyorox samci, samciyorox isə axırınci bakalt'un». ‡20:16 Mat'. 19:30; Mrk'. 10:31; Luk'. 13:30
İsusi İz p'uri-běyinbaksuna xibimci kərəm xavar tast'un
(Mrk'. 10:32-34; Luk'. 18:31-34)
17 İsus Yerusalima lağat'an yaq'a İz p'as's'e şagirdə t'ǒǒx k'alpi şot'oğo pine: 18 «Mone, Yerusalimayan laysa, Amdari Ğara biq'i samci běyinšxoy q'a k'anun zombalxoy běš c'evk'alt'un t'iya, şot'oğonal Şot'ay bisuna q'ərar tadalt'un. 19 Buxačuğo nu çalxalt'oğonal Şot'o boşşamin lağa haq'i tatarlayinşit'uxun oşa taşeri xaçe loxol t'ə̌q't'alt'un. Ama Şo p'urit'ay xibimci ğine běyinbakale».
Kalo baksun - t'iyə̌mint'ay q'ulluğa çurpsun upsune
(Mrk'. 10:35-45)
20 Hame vədine Zavdayi ğarmoğoy nana iz ğarmoğoxun sagala İsusa ı̌šalayinşaki Şot'ay běš dize çökt'i. Şot'in k'ənesa çureğaley. 21 İsusen çuǧoxun xavare haq'i: «Hun k'ən çuresa?» Çuğon Şot'o pine: «Za əyit tada ki, Vi padçağluğa bezi me p'ə̌ ğare soğo Vi yön tərəf, t'e soğoval Vi tərs tərəf arśale». 22 İsusen şot'oğo pine: «Efi çureğalt'oğoxun efi xavar tene bu. Zaynak' həzirbaki koruği kasinaxun və̌n ǔğes banankon?» Şot'oğonal "bayankon" pit'un. 23 İsusen şot'oğo pine: «Bez ǔğə̌lə kasinaxun ǔğə̌lnan. Ama Bez yön nəəl tərs tərəf arst'una icaza tast'un Bez ext'iyərə tene. Bez Bavan t'iyana şineynak' həzirbenesa, şorox arśalt'un».
24 Mot'o ibakala mandi vis' şagirdi t'e p'ə̌ viçey loxol əcuğone biq'i. 25 İsusen şagirdxo İz t'ǒğǒl k'alpi pine: «Avanan ki, Buxačuğo nu çalxalt'oğoy kalaluğbalxon amdarxoxun k'ə çurt'unsasa bsat'un, içoğoy köməyçiğonal şot'oğoy loxol ağaluğt'unbsa. 26 Ef arane isə ketər maq'an baki. Ef boşt'an kalo baksun çureğalo ef nökərq'an baki. 27 Ef arane şu samci baksun çuresasa, t'iyə̌mint'oğoy q'ulluğçiq'an baki. §20:25-27 Mat'. 23:11; Mrk'. 9:35; Luk'. 22:25-26 28 Şot'aynak' ki, Amdari Ğaral tene hare ki, Şot'o q'ulluğbat'un, harene ki, İçin q'ulluğbane hamal gelet'oğoy elmoğo İz elmoğoy toyen çark'est'ane».
P'ə̌ k'ač'i amdari pulmoğoy qayesun
(Mrk'. 10:46-52; Luk'. 18:35-43)
29 İsus İz şagirdxoxun sagala Yerixonaxun c'eğat'an kala sa top camaat Şot'ay bač'anexune taśi. 30 T'et'iya, yaq'e t'ǒğǒl arśi p'ə̌ k'ač'i amdaren İsusi t'et'iin c'ovaksuna ibaki "ay Q'ončux, ay Davidi Ğar! Yax gorox eki!" uk'a harayt'unpi. *20:30 Mat'. 9:27 31 Camaaten şot'oğo q'adağanbi içoğoy səsə bost'unt'un çureśi, ama şot'oğon "ay Q'ončux, ay Davidi Ğar! Yax gorox eki!" uk'a, samalal ost'aart'un haraypi. 32 İsusen çurpi şot'oğo İz t'ǒğǒl k'alpi xavare haq'i: «K'ənan çuresa və̌ynak' baz?» 33 Şot'oğon pit'un: «Ay Q'ončux, beş pulmoğon ak'eq'an». 34 İsusi şot'oğoynak' ük'e bok'i, İz kula şot'oğoy pulmoğoy loxole laxi. Hat'e saad şot'oğoy pulmoğon anek'i, şoroxal İsusi bač'anexunt'un taśi.

- Mat'fey
- <
- 20
- >

*20:2 20:2 dinar - sa dinar sa ğiin əşlin haq'qey.

†20:3 20:3 Xibimci saad - həysət'in vaxt'en savaxt'an saad vuy.

‡20:5 20:5 Ǔqǔmci saad - həysət'in vaxt'en berezəre saad p'as's'e.

§20:5 20:5 Vuyumci saad - həysət'in vaxt'en berezərexun oşa saad xib.

*20:6 20:6 Sas's'emci saad - həysət'in vaxt'en berezərexun oşa saad qo.

†20:8 20:8 Lev. 19:13; K'an. 24:15

‡20:16 20:16 Mat'. 19:30; Mrk'. 10:31; Luk'. 13:30

§20:27 20:25-27 Mat'. 23:11; Mrk'. 9:35; Luk'. 22:25-26

*20:30 20:30 Mat'. 9:27

© 2020 WBT