- Mat'fey
- <
- 5
- >

5
İsusi burux gala bi karooz
1 İsusen camaata ak'at'an buruğo laśi t'iyane arśi. İz şagirdxoval hart'un İz t'ǒğǒl.
Bəxt'əvər bakalorox
(Luk'. 6:20-23)
2 İsusen şot'oğo zombsa burqi pine:
3 «He bəxt'əvərt'un Buxačuğo eht'iyəc bakalorox! *5:3 Buxačuğo eht'iyəc bakalorox - grek'i muzin miya "urufaxun kəsibxo" əyite bu.
Şot'aynak' ki, göye padçağluğ metərt'oğoye.
4 He bəxt'əvərt'un yaslu bakalorox!
Şot'aynak' ki, şot'oğo ük' tadeğale. †5:4 İsa. 61:1-3
5 He bəxt'əvərt'un portbalorox!
Şot'aynak' ki, şot'oğo mandale me dünyə. ‡5:5 Ǐvel mə̌ğ. 37:11
6 He bəxt'əvərt'un düzgünluğeynak' içoğoy cicirxo ç̌ak'alorox! §5:6 İsa. 55:1-2
Şot'aynak' ki, şot'oğoy xenezaluğa bot'al bakale.
7 He bəxt'əvərt'un ük' bok'osp'alorox!
Şot'aynak' ki, şot'oğoynak'al ük' bok'osp'al bakale.
8 He bəxt'əvərt'un ük' təmiz bakalorox!
Şot'aynak' ki, şot'oğon Buxačuğo ak'alt'un. *5:8 Ǐvel mə̌ğ. 24:3-4
9 He bəxt'əvərt'un serluğ qə̌věğalorox!
Şot'aynak' ki, şorox Buxačuğoy əylux k'aleğalt'un.
10 He bəxt'əvərt'un içoğoy düzgünluğa görə içoğoynak' sa ga nu bə̌ğə̌balorox!
Şot'aynak' ki, göye padçağluğ şot'oğoye. †5:10 1 P'y. 3:14
11 Amdarxon efi Bezi bač'anexun taysuna görə və̌x içoğoy ǰomo eğalt'u uk'at'an, və̌x pul tadi işiğ nu tadat'an, əfçi əyitp'i ef loxol şər bosat'an bəxt'əvərnan və̌n! ‡5:11 1 P'y. 4:14 12 Mǔqbakanan, ef ük'q'an qayeśi barta! Şot'aynak' ki, kalane və̌ynak' kot'o görə göynul həzirbaki pay. Axıri və̌xun běš yəşəyinşi xavareçalxonal hake koruğat'un ak'e. §5:12 2 Hadis. 36:16; Ap'ost'. 7:52-53
El saal işiğ
13 Və̌n me dünyəneynak' sa el k'inək'nan. Ama elen iz elaxoyluğa aç̌esp'it'uxun oşa, şot'o qaydi het'ine elaxoy bes bakon? Metər ela ext'i bot'unst'a c'öş, amdarxoy turin oq'a ç̌axç̌uxesunaxun q'erəz hik'k'ala yarayinştenebsa şo! *5:13 Mrk'. 9:50; Luk'. 14:34-35
14 Və̌n me dünyəneynak' sa işiğ k'inək'nan. Buruğoy bel bakala şəhər c'ap' mantenedon. †5:14 İoan. 8:12; 9:5 15 Şuk'k'alen pisosa bəc'ük't'i oşa iz loxolxun but'tenekon, ama ext'i alaxune suruk'bon ki, k'oya bakalt'oğoy bitot'aynak' işiğq'an baki. ‡5:15 Mrk'. 4:21; Luk'. 8:16; 11:33 16 Barta haketərəl və̌st'a bakala işiğenq'an amdarxoynak' işiğ saki, barta efi biq'ala şaat' əşurxo ak'es baki göynul bakala efi Bavay s'iyaq'at'un alabi. §5:16 1 P'y. 2:12
İsusi śameśit'oğoy bex p'ap'espsuni barada piyorox
17 Ma fikirbanan ki, Zu śameśi k'anunxoy q'a xavareçalxon pit'oğoy ene nu c'ovaksuna ak'est'eynak'ez hare. Zu t'e pit'oğoy nu c'ovaksuna ak'est'eynak' təə, şot'oğo bex p'ap'esbseynak'ez hare. 18 Və̌x düzinəz nex: göye q'a oç̌ali axır eğamin, hər şey bex p'ap'amin ı̌vel śamaxun ən mis'ik' sa t'ar nəəl sa ğis' əfçitenebakal. *5:18 Luk'. 16:17 19 Metərluğen, şiin me əmirxoy lap ən mis'ik't'uval pozmişayin, hələ mot'o t'iyə̌mit'oğoval zombayin, t'e amdari göye padçağluğal iz ga mis'ik' bakale. Ama me əmirxo bex p'ap'esp'i mot'o t'iyə̌mit'oğoval zombalt'ay ga göye padçağluğal kala bakale. 20 Və̌x mot'oz nex: əgər ef düzgünluğ k'anun zombalxoy q'a fariseyxoy düzgünluğaxun gele nu bakayin, göye padçağluğa sal bayes tenan bakal.
İsusi əcuği barada zombsun
21 Və̌n hələ damna döörəst'ə amdarxo "ma besp'a, †5:21 C'eys. 20:13; K'an. 5:17 şiin amdar besp'ayin, divanbakat'an mot'ay cazina zap'k'ale" pi tadeśi tapşuruğa ibakenan. 22 Zu isə və̌x nexzu ki, iz viçey loxol lap hat'etər əcuğon biq'alt'inal divanbakat'an mot'ay cazina zap'k'ale. İz viçə "axmağ" uk'alt'in Kala Şurin běš coğab tadale, iz viçə "haq'ılsuz" uk'alo isə, cəhənnəmi aruğo bok'ale. 23 Mot'o görəl q'urban eçala gane běš q'urban tadala vədinə vi eyex baft'ayin ki, vi viçey vaxun sa şikəəte bu, 24 q'urbana q'urban eçala gane běš laxa, taki süft'ə vi viçəxun barişaka, oşa eki vi q'urbana tada. 25 Vaxun şikəətbala amdaraxun hələ yaq'a bakat'an irəziləyinşaka, tene şot'in va divanbali běš c'evk'ale, divanbalenal va biq'est'i taşeri türminə bosest'ale. 26 Va düzinəz nex: vi borc k'ənesa, şot'o axırınci xuri tənginəl şirik' tadi çark'amin t'et'iin ten c'eğal hun. ‡5:25-26 Luk'. 12:58-59
Əxlagsuzluği barada
27 Və̌n "əxlagsuzluğ maba" §5:27 C'eys. 20:14; K'an. 5:18 pi tadeśi tapşuruğal ibakenan. 28 Zu isə və̌x nexzu ki, çuğoy loxol lap hat'etər q'erəz piin běğsun içal ük'e boş əxlagsuzluğbsun upsune. 29 Əgər vi yön piin va günaxane zap'esa, şot'o c'evk'a bosa. Şot'aynak' ki, vaynak' vi bədəni sa hissinə aç̌espsun dirist' bədəni cəhənnəmə bosesunaxun şaat'e. *5:29 Mat'. 18:9; Mrk'. 9:47 30 Əgər vi yön kiin va pis yaq'ane zap'esa, şot'o bot'a bosa. Şot'aynak' ki, vaynak' vi bədəni maninesa sa hissinə aç̌espsun dirist' bədəni cəhənnəmə bafst'unaxun şaat'e. †5:30 Mat'. 18:8; Mrk'. 9:43
Cöybaksuni barada
31 "Şu iz çuǧoxun cöybakayin, şot'o cöybaksuni barada kağızq'an tadi" əyit bakene. 32 Zu isə və̌x nexzu ki, saycə q'erəz işq'araxun biq'eśi çuğone c'evk'es bakon. Mot'oxun q'erəz k'ə bakale bakeq'an, iz çuğo c'evk'ala amdaren şot'o əxlagsuzluğbseynak'e c'evk'i baksa. İşq'araxun c'eri çuğo haq'alt'inal hametər günax bine baksa. ‡5:31-32 K'an. 24:1-4; Mat'. 19:7-9; Mrk'. 10:4,11-12; Luk'. 16:18; 1 K'or. 7:10-11
Elasbsuni barada
33 Və̌n hələ damna döörəst'ə amdarxo tadeśi me tapşuruğal ibakenan: "Əfçidən ma elasp'a, ama Q'ončuğoy běš vi elasp'i tadi hər əyitə bex p'ap'esp'a". §5:33 Lev. 19:12; Ams'i oç̌. 30:2; K'an. 23:21 34 Zu isə və̌x nexzu ki, sal elasmapa. Nə göyə, şot'aynak' ki, şo Buxačuğoy taxt'e, 35 nə oç̌ala, şot'aynak' ki, oç̌al Şot'aynak' İz turmoğo laxala gane, nəəl Yerusalima, şot'aynak' ki, şo kala Padçağ bakala Buxačuğoy şəhəre. *5:34-35 Ǐvel mə̌ğ. 48:2; İsa. 66:1; Mat'. 23:22; İak'. 5:12 36 Vi belal elasmapa, şot'aynak' ki, hun sal vi bel bakala sa dənə popal nə mas'ibes, nəəl mə̌yinbes ten bakon. 37 Metərluğen, ef əyitəst'a "hoo" əyit hooq'an baki, "təə" əyit təəq'an baki. Mot'oxun q'erəzo şər bakalt'uxune.
Ef düşmənxo çurekinan
(Luk'. 6:27-36)
38 "Pule gala pul, uluğoy gala ulux" †5:38 C'eys. 21:23-25; Lev. 24:20; K'an. 19:21 əyitəl ibakenan. 39 Zu isə və̌x nexzu ki, va pisluğbalt'uxun əcuğ ma c'evk'a. Vi yön ç̌oyel sillə duği va təhkirbalt'aynak' vi t'iyə̌mi ç̌oyal tarada. 40 Va divanbali běš c'evk'i vaxun vi gurat'a exst'un çureğalt'u lap vi xələtəl tada. 41 Şin va sa hazar lə̌ng yaq' taśi yük xorbsuna məcburbayin, hun şot'oxun p'ə̌ hazar lə̌ng yaq' taki. 42 Vaxun sa şey çureğalt'u tada, vaxun borc çureğalt'u qoş qaymada.
43 "Vi ı̌šat'u çureki, ‡5:43 Lev. 19:18 düşmənəl nifrətba" əyitəl ibakenan. 44 Zu isə və̌x nexzu ki, ef düşmənxo çurekinan, və̌x pul tadi işiğ nu tadalt'oğoynak' afırıpanan. 45 Metər bsunennan və̌n göynul bakala ef Bavay ğarmux bakes bakon. Şot'aynak' ki, Şot'in İz běğe işiğa ham pist'oğoy, ham şaat't'oğoy loxole saksa, ağalinal ham düzgünt'oğoy hamal düzgün nu bakalt'oğoy loxole śine. 46 Əgər saycə və̌x çureğalt'oğonan çuresasa, mot'ay əvəzə və̌x k'ənesa tadesuna yaq' ma běğanan! Ketərə mandayin bitot'ay piyexun biti naloggirbalxonal içoğo çureğalt'oğo çurt'unsa. 47 Əgər sayc'ə ef viçimoğonan "xeyirq'an baki" nexesa, t'iyə̌mint'oğoxun avuzin k'ənan bi baksa ki? Buxačuğo nu çalxalt'oğonal metər tet'unbsa ki? 48 Şot'aynak'al nexzu ki, ef göynul bakala Bava noxsansuz bakala k'inək' noxsansuz bakanan və̌nal! §5:48 Lev. 19:2; K'an. 18:13

- Mat'fey
- <
- 5
- >

*5:3 5:3 Buxačuğo eht'iyəc bakalorox - grek'i muzin miya "urufaxun kəsibxo" əyite bu.

†5:4 5:4 İsa. 61:1-3

‡5:5 5:5 Ǐvel mə̌ğ. 37:11

§5:6 5:6 İsa. 55:1-2

*5:8 5:8 Ǐvel mə̌ğ. 24:3-4

†5:10 5:10 1 P'y. 3:14

‡5:11 5:11 1 P'y. 4:14

§5:12 5:12 2 Hadis. 36:16; Ap'ost'. 7:52-53

*5:13 5:13 Mrk'. 9:50; Luk'. 14:34-35

†5:14 5:14 İoan. 8:12; 9:5

‡5:15 5:15 Mrk'. 4:21; Luk'. 8:16; 11:33

§5:16 5:16 1 P'y. 2:12

*5:18 5:18 Luk'. 16:17

†5:21 5:21 C'eys. 20:13; K'an. 5:17

‡5:26 5:25-26 Luk'. 12:58-59

§5:27 5:27 C'eys. 20:14; K'an. 5:18

*5:29 5:29 Mat'. 18:9; Mrk'. 9:47

†5:30 5:30 Mat'. 18:8; Mrk'. 9:43

‡5:32 5:31-32 K'an. 24:1-4; Mat'. 19:7-9; Mrk'. 10:4,11-12; Luk'. 16:18; 1 K'or. 7:10-11

§5:33 5:33 Lev. 19:12; Ams'i oç̌. 30:2; K'an. 23:21

*5:35 5:34-35 Ǐvel mə̌ğ. 48:2; İsa. 66:1; Mat'. 23:22; İak'. 5:12

†5:38 5:38 C'eys. 21:23-25; Lev. 24:20; K'an. 19:21

‡5:43 5:43 Lev. 19:18

§5:48 5:48 Lev. 19:2; K'an. 18:13

© 2020 WBT